8. Ukrajina (
Hannes Swoboda
Gospa predsednica, če ne moremo najti večine, bi rad prosil Parlament, da glasovanje o resoluciji prestavimo na naslednje zasedanje v Strasbourgu.
Včeraj smo imeli zelo odkrito razpravo in številni smo izrazili zaskrbljenost nad nekaterimi dogajanji v Ukrajini.
Naslednji teden se bomo pogovarjali z zunanjim ministrom. Poslali bomo misijo za opazovanje volitev. Na začetku naslednjega meseca bo srečanje PCC v Kijevu in Odesi. Zato bi bilo pošteno, če bi o resoluciji glasovali takoj po tem obisku, na delnem zasedanju v Bruslju.
Upam, da se bodo poslanci s tem strinjali in to podprli.
Predsednica
Hvala, gospod Swoboda. Besedo dajem še enemu govorniku, ki je za, če je kakšen.
Michał Tomasz Kamiński
(PL) Gospa predsednica, rad bi podprl predlog gospoda Swobode. Menim, da bi bilo od nas - Evropskega parlamenta - razumno, če bi oceno razmer v Ukrajini, o katerih smo razpravljali včeraj, premaknili na naslednje delno zasedanje Parlamenta. To bo po pomembnih dogodkih v Ukrajini in takrat bo naš pogled precej širši. Na razpolago bomo imeli poročilo kolegov poslancev, ki gredo na volitve v Ukrajino, in zdi se mi, da bi Parlament ravnal modro, če bi glasovanje prestavil.
Predsednica
Hvala, gospod Kamiński. Mislim, da bi rad gospod Gahler temu ugovarjal. Ali to drži?
Michael Gahler
Gospa predsednica, kolege prosim, naj glasujejo proti preložitvi. Spregovoriti moramo pred volitvami, in to je zdaj.
Gre za poštene volitve v evropski državi in to ni nekaj novega. Nazadnje, leta 2004, smo lahko spregovorili šele po ponarejenih volitvah in bili smo soglasni.
Tokrat obstajajo obilni vnaprejšnji dokazi o vmešavanju varnostne službe in množičnem preprečevanju dostopa ali lažnih seznamih lokalnih strank, da bi zmedli volivce.
Bodimo torej spet soglasni v imenu demokracije. Menim, da je množično lobiranje ukrajinskih veleposlaništev po vsej Evropi, da bi preprečili to resolucijo, dokaz za to, kako prav imamo, da spregovorimo zdaj.
Predsednica
Na glasovanje dajem predlog gospoda Swobode, naj se glasovanje odloži.
Francesco Enrico Speroni
(IT) Gospa predsednica, bi lahko prosim samo pojasnili, ali se zahteva nanaša na preložitev na Bruselj ali na Strasbourg, saj sem slišal obe možnosti?
Predsednica
Kaže, da na Bruselj: je vsem jasno, da je predlagana preložitev na Bruselj? Na tej osnovi dajem predlog na glasovanje.
(Parlament je potrdil predlog za odlog glasovanja.)
